b"\n_START_ARTICLE_\nAnts T\xc3\xb5nis Piip\n_START_PARAGRAPH_\nAnts T\xc3\xb5nis Piip (10. juuni 1921 Tartu \xe2\x80\x93 24. november 1986 Waukegan, Illinois, USA) oli eesti p\xc3\xa4ritolu Ameerika \xc3\x9chendriikide okeanograaf.\n_START_SECTION_\nElulugu\n_START_PARAGRAPH_\nAnts T\xc3\xb5nis Piip on Eesti poliitiku (Eesti Vabariigi seitsmes peaminister), \xc3\xb5igusteadlase ja diplomaadi  Ants Piibu poeg. Piip l\xc3\xb5petas 1940 Tartus Hugo Treffneri G\xc3\xbcmnaasiumi ja \xc3\xb5ppis 1941\xe2\x80\x931943 Tallinna Tehnika\xc3\xbclikoolis elektrotehnikat. Aastal 1943 p\xc3\xb5genes ta Soome ja t\xc3\xb6\xc3\xb6tas 1944 Soome Ringh\xc3\xa4\xc3\xa4lingus. Soomest siirdus 1944 edasi Rootsi. Aastatel 1945\xe2\x80\x931951 t\xc3\xb6\xc3\xb6tas Liding\xc3\xb6s AGA laboriinstituudis ultraheli- ja akustikaseadmete ning raadiomajakate kallal. Seejuures l\xc3\xb5petas 1950 Stockholmis Kuningliku Tehnika\xc3\xbclikooli tsiviilinsenerina. 1951 asus Piip USA-sse, kus j\xc3\xa4tkas elektrotehnika ja f\xc3\xbc\xc3\xbcsika \xc3\xb5pinguid, kaitstes 1953 Notre Dame'i \xc3\xbclikoolis Indianas teadusmagistri kraadi._NEWLINE_Aastatel 1951\xe2\x80\x931953 oli Piip USA-s Indianas Notre Dame'i \xc3\xbclikooli \xc3\xb5ppej\xc3\xb5ud ja uurija. 1953\xe2\x80\x931961 ehitas ja katsetas ta f\xc3\xbc\xc3\xbcsikalisi ja elektroonilisi aparaate algul Boston Radio Corporationis, seej\xc3\xa4rel Radio Corporation of America laboris. 1961\xe2\x80\x931973 oli ta Columbia \xc3\x9clikooli Lamont-Doherty geoloogiaobservatooriumi ja Bermudal asuva geof\xc3\xbc\xc3\xbcsika v\xc3\xa4lijaama vanemteadur. 1973\xe2\x80\x931974 oli Piip Austraalias Commonwealth Scientific and Industrial Research Organizationi (SCIRO) okeanograafia osakonna k\xc3\xbclalisteadur ja 1974\xe2\x80\x931980 mereuuringute konsultant. 1981 naasis Piip USA-sse._NEWLINE_Piip oli raadioamat\xc3\xb6\xc3\xb6r ja tema kutsung oli ES 5E.\n_START_SECTION_\nTeadust\xc3\xb6\xc3\xb6\n_START_PARAGRAPH_\nAnts T\xc3\xb5nis Piip uuris s\xc3\xbcvamere f\xc3\xbc\xc3\xbcsikalist okeanograafiat: s\xc3\xbcvavete mikrostruktuuri, allveeakustilisi omadusi ja siselainetust. Ta l\xc3\xb5i ja arendas uusi elektroonilisi m\xc3\xb5\xc3\xb5teriistu ja -meetodeid meres\xc3\xbcgavuste omaduste m\xc3\xb5\xc3\xb5tmiseks."